3814 Die formule vir versoeking - Forum 2.0 - jimileroux.com
3814 Die formule vir versoeking
Posted by Jimi le Roux on August 29, 2018 at 4:44pm in Padlangs oordenkings
Maar 'n mens word verlei deur sy eie begeertes wat hom aanlok en saamsleep. Daarna, as die begeertes bevrug geraak het, bring dit die sonde voort; en as die sonde ryp geword het, loop dit uit op die dood. Jak 1:14-15 NAV
Jakobus gee hier vir ons ‘n mooi “formule” vir hoe versoekings werk. Dis amper soos ‘n geboorte, sê hy. Let op:
BEGEERTE: Ons is versoekbaar omdat daar begeertes (of behoeftes) in ons harte is: na méér, na sin, na liefde, na erkenning, na outonomie. Hierdie behoeftes skep spanning in ons – dit roep om vervulling. Sonde is egter die verkeerde hantering van behoeftes!
GELEENTHEID: ‘n Versoeking kom tot stand as daar ‘n geleentheid, aanleiding of uitnodiging vir daardie begeerte opduik. Die geleentheid (of sneller) bied skielik ‘n opsie om ons behoefte op ‘n vinnige, maar verkeerde manier te vervul.
BEVRUGTING: As ons toegee – veral as ons weerstand laag is – “bevrug” die begeerte en geleentheid mekaar en bring dit sonde voort. Die versoeking het sonde gebaar, met ander woorde.
DOOD: Die gevolg van die sonde is die dood. Die Bybel bedoel eerstens die geestelike dood, wat ons van God afsny – wat egter ook ewige implikasies het.
Laat ons hierdie stappe herken en onderbreek, voordat iets verkeerds gebore word!
Hemelse Vader, U ken my deur en deur. U weet dat ek versoekbaar is. Help my dat my behoeftes nie sondes sal word nie. Amen.